T. Galbavý, poslanec: (2008-11-05):
Ako vidím, hrany medzi koalíciou a opozíciou na tému audiovizuálneho zákona sa otupujú, len poprosím pána poslanca Jarjabka, aby sa vzdal svojho práva faktických poznámok, lebo ich obsah neprospieva tomuto pozitívnemu vývoju. Čiže to je na môj začiatok takáto malá pripomienka, ktorá súvisí tiež s týmto zákonom. Sme v druhom čítaní vládneho návrhu, ktorý ustanovuje Audiovizuálny fond na podporu a rozvoj audiovizuálnej kultúry a priemyslu. Dobrá myšlienka, pán minister, nie je nová, začala už u nás. Pravda je taká, že sme ju nedotiahli do úspešného konca. Opakujem, je to dobrá myšlienka, podporujeme ju, ale, bohužiaľ, nie vždy sa zhodneme alebo nepodporujeme okolnosti, ktoré túto myšlienku sprevádzajú. Tak trošku má trápi, pán minister, v prvom čítaní ste napadli poslancov SDKÚ – DS za to, že sú proti zákonu, tak ste nás zadefinovali, že sme proti slovenským filmárom, proti slovenským režisérom, scenáristom, proti hercom, strihačom, skrátka, proti všetkým, ktorým má audiovizuálny zákon pomôcť. Tak trošku sa ma to dotklo, naozaj. Pani poslankyňa Vášáryová bola jedna z najznámejších umelkýň v oblasti filmu. Snáď nepochybujete o tom, že by jej nezáležalo na tom, aby sa na Slovensku točili veľmi dobré filmy. Pán poslanec Jarjabek, môžete sa usmievať, ale pani poslankyňa Vášáryová bola vynikajúcou slovenskou herečkou. A to sa jednoducho nedá spochybniť a nedá sa to ani zmeniť. Pán minister, vy dobre viete, že to tak nie je. Nie sme proti slovenským filmárom ani proti slovenským režisérom. Ste šikovný rétor, nepoužívam slovo demagóg, všimli ste si. Ste šikovný rétor, pretože chcem v tom vývoji konsenzu medzi opozíciou a koalíciou... (Reakcia z pléna.) Nie, nemyslím si, že ste demagóg, ale ste šikovný rétor. Ale zvykli sme si na vás a poznáme aj zámer vašej taktiky. Chcete spochybniť a znedôveryhodniť svojich oponentov, ktorí zrozumiteľne zverejňujú fakty a ponúkajú riešenia. Povedzte úprimne, chceli ste nás tak trošku postaviť proti slovenským filmárom, proti producentom a tak ďalej? My vám nedáme príležitosť, aby sa vám to podarilo. Ja by som taktiež bol veľmi rád, keby slovenskí režiséri nemuseli chodiť do Prahy, do Londýna a ktovie kam a podriaďovať svoje vízie predstavám sponzorov s inou národnou kultúrou a s inou tradíciou. Tak ako sa netešíme, že aj Slovensko do určitej miery zasahuje finančná kríza, ľudia sú prepúšťaní na ulicu, tak sa rovnako netešíme z toho, v akom stave sa nachádza slovenská filmová tvorba, ak si myslíte, že sme proti slovenským filmárom, režisérom, hercom, strihačom len za to, že sme poukázali na to, aby v zákone expressis verbis bolo jasne napísané, že aj štát musí prispievať do Audiovizuálneho fondu rovnakou čiastkou, akou prispievajú ostatní sponzori a ostatní zainteresovaní, ktorí z Audiovizuálneho fondu alebo z audiovizuálnej kultúry profitujú. Snáď si nemyslíte, že sme proti filmárom a režisérom len preto, že sme poukázali na spôsob kreovania rady a dozornej komisie? Mne sa tiež nepáči, že veľkým podielom budú rozhodovať o tom, kam peniaze pôjdu, v akej výške, tí, ktorí do tohto fondu neprispievajú, neprispieva ani štát a neprispievajú ani producenti. Veľmi ma to mrzí. Ja som s nimi na túto tému diskutoval, použili argumenty, ktoré by som, dá sa povedať, aj mohol akceptovať, ale predsa máme právo vysloviť naše názory a výhrady. Snáď si nemyslíte, že sme proti režisérom a umelcom len preto, že som vyslovil nespokojnosť spôsobom, akým ste pripravili Slovenskú televíziu o 600 mil. korún ročne? No naozaj cez audiovizuálny zákon novelizujeme zákon o vysielaní a retransmisii pokútnym spôsobom, bez verejnej diskusie. Toto nebolo fér. Ja na druhej strane chápem, že tiež nie je fér, že súkromné médiá, ktoré sa nemôžu spoliehať na luxus štátnych dotácií, nemajú koncesionárske poplatky, musia sa financovať samy, jediným zdrojom je reklama, aby súkromné médiá museli v duálnom systéme bojovať o svoj priestor s verejnoprávnymi médiami, ktoré naozaj financie majú z každej strany. Sú financované viaczdrojovo. Ja chápem tú myšlienku. A, samozrejme, nevylučujem diskusiu o tom, či STV má mať reklamu alebo ju mať nemá. Dokonca sa môžeme dohodnúť, že STV reklamu mať nebude, príp. ju bude môcť vysielať len  toho 0,5 % z vysielacieho času. Ale naozaj, znovu opakujem, nepáčil sa mi ten spôsob. Zato, aby súkromné médiá prispievali ročne 70 mil. korún, sme obrali Slovenskú televíziu o 600 mil. korún. V poriadku, dohodnime sa, že to tak bude, ale povedzme, ako túto finančnú stratu budeme verejnoprávnym médiám kompenzovať. Na tom sa predsa musíme dohodnúť, ak nechceme, aby verejnoprávna STV-čka sa dostala už absolútne na lopatky. Toto sú tie výhrady, ktoré znovu opakujem, vyslovujem. A keď prejde jeden pozmeňujúci návrh, ktorý expressis verbis jasne hovorí, že aj štát má prispievať do Audiovizuálneho fondu, čiže chceme, aby Audiovizuálny fond mal o niekoľko 100 mil. korún viac, aby sa mohli točiť lepšie slovenské filmy, my s pani Magduškou nemáme problém s Audiovizuálnym fondom, podporíme ho. Ctené kolegyne, kolegovia, naozaj veľmi nám záleží, aby aj týmto spôsobom sa upevňovala národná identita v čase, keď globalizácia tlačí aj na našu kultúru, či chceme alebo nechceme. Dúfam, že som bol ústretový. Pevne verím, že prijmeme dobrý zákon. A pevne verím, že pán poslanec Jarjabek si odpustí faktické poznámky, ktoré svojím obsahom neprinášajú dobrú atmosféru do tejto snemovne. Ďakujem pekne, z mojej strany je to všetko.